ร้านก๋วยเตี๋ยวเนื้อตุ๋นยอดนิยมบนถ.ฉลองกรุง ถ้ามาจากทางลาดกระบังร้านจะอยู่เลยแยกฉลองกรุงตัดเจ้าคุณทหารมานิดเดียว มีที่จอดรถหน้าร้าน ส่วนตัวร้านเป็นลักษณะเรือนไม้หลังคาสังกะสี ไม่มีแอร์ค่ะ

อาหารที่นี่นอกจากเกาเหลา ก๋วยเตี๋ยว เนื้อ-หมู แล้วยังมีข้าวมันไก่ ส้มตำ ข้าวแกง ราคาก๋วยเตี๋ยวและอาหารจานเดียว 30 - 55 บาท หม้อไฟเนื้อตุ๋น/หมูตุ๋น 150 บาท อาหารแนะนำคือเกาเหลาหมูตุ๋น และเกาเหลาเนื้อตุ๋น

น้ำซุปทั้งเนื้อตุ๋น หมูตุ๋น ของที่นี่น้ำจะออกหวานๆหน่อย แต่หอมเครื่องเทศมากๆ เนื้อตุ๋นนุ่มอร่อย ถ้าสั่งก๋วยเตี๋ยวก็เครื่องเพียบ เนื้อชิ้นโตๆ นุ่มๆ อร่อยทั้งหมูและเนื้อ จะสั่งแบบน้ำ แห้ง หรือต้มยำ ก็อร่อยค่ะ ร้านนี้เทคะแนน4ดาวให้เพราะเนื้อชิ้นใหญ่ที่นุ้มนุ่ม กระดูกอ่อนหมูกรุบๆที่ไม่หนาเกินไป เขาคัดเนื้อมาดีเลยทีเดียวค่ะ

ร้านนี้จริงๆแล้วบริการดีมาก เจ้าของก็ดูแลดี เสียแต่คนทำงานไม่พอ ถ้าไปกินลูกค้าอาจต้องบริการตัวเองหลายอย่าง ล่าสุดที่ไปกินลูกค้าต้องเคลียร์จานเองแล้วค่ะ ขลุกขลักกันมากทีเดียว

ร้านเปิด 7.00 น. และปิดประมาณบ่าย 3 ถ้าผ่านไปแถวฉลองกรุง นิคมอุตสาหกรรมลาดกระบัง ลองแวะชิมกันนะคะ